**Препорука CM/Rec(2019)11 Комитета министара државама чланицама о ефективном старатељству о малолетним мигрантима без пратње или раздвојеним од родитеља или старатеља**

(Усвојена 11. децембра 2019.

на 1363. седници заменика министара)

Комитет министара, у складу са чланом 15.б Статута Савета Европе,

Узимајући у обзир да је циљ Савета Европе постизање већег јединства међу њеним чланицама, између осталог, подстицањем општих стандарда и сарадње у области људских права;

Још једном потврђујући начело једнакости достојанства свих људских бића, и истичући значај гарантовања свој деци у надлежности државе чланице пуно остваривање, поштовање, заштиту и подстицање људских права и основних слобода, без дискриминације по ма ком основу;

Имајући у виду обавезе држава чланица предузете према деци у међународним правним инструментима, и то Конвенцију Уједињених нација о правима детета (1989.) и њене Факултативне протоколе; Протокол Уједињених нација за спречавање, сузбијање и кажњавање трговине људима, посебно женама и децом (2000.), уз Конвенцију Уједињених нација против транснационалног организованог криминала; Конвенцију Уједињених нација о правима особа са инвалидитетом (2006.); Конвенцију о овлашћењима државних органа и меродавном праву у материји заштите малолетника (1961.); Конвенција о заштити деце и сарадњи у условима међудржавног усвојења (1993.) и Препорука о примени Конвенције о заштити деце и сарадњи у условима међудржавног усвојења на децу избеглице и другу међународно расељену децу (1994.); Конвенција о надлежности, меродавном праву, признању, извршењу одлука и сарадњи у материји родитељског права и мера за заштиту деце (1996.); и други инструменти Уједињених нација о избеглицама и апатридима;

Узимајући у обзир права утврђена у одређеним европским правним инструментима, и обавезе које су државе чланице преузеле, као и оне утврђене у Конвенцији о људским правима и основним слободама (ETS 5) њени протоколи; Европска социјална повеља (ETS 35 и њене измене, ETS 163); Конвенција за заштиту грађана у условима аутоматске обраде података о личности (ETS 108) и њен протокол (CETS 223); Европска конвенција о спречавању мучења и нечовечног или понижавајућег поступања или кажњавања

(CETS 126); Европска конвенција о остваривању дечјих права (ETS 160); Конвенција Савета Европе о борби против трговине људима (CETS 197); Конвенција Савета Европе о заштити деце од полног искоришћавања и полног злостављања (CETS 201); и Конвенција о спречавању и сузбијању насиља над женама и насиља у породици (CETS 210);

Подсећајући на релевантну судску праксу Европског суда за људска права и узимајући у обзир одређене препоруке, резолуције и декларације Комитета министара и Парламентарне скупштине Савета Европе у овој области, и релевантне препоруке међународних надзорних тела и одбора;

Веома забринути што су деца без пратње родитеља и старатеља и одвојена од њих међу онима који су најрањивији у условима миграција, и као таква у повећаном ризику од повреде њихових основних права и слобода, и то права на живот, опстанак и развој, права на недискриминацију, права на поштовање приватног и породичног живота, права на стицање држављанства, права на тражење азила, права на највише могуће стандарде здравља и на здравствене услуге, права на образовање, права на стан, правду, и права на живот без и једног облика насиља.

Упознати са тим да су деца присиљена да напусте свој дом односно да мигрирају - у пратњи родитеља или старатеља, без њихове пратње или одвојена од њих - из разних разлога, као што су сукоб или други облици злостављања и прогона, насиље, спајање породице, промена у окружењу која неповољно утичу на њихов живот и животне услове, или у потрази за бољим економским, друштвеним и културолошким условима;

Увиђајући да су малолетници који мигрирају без пратње и одвојено од родитеља и старатеља носиоци права и да сва деца треба да су им загарантовани исти стандарди заштите, пријема и старања;

Свесни потребе за увођењем у објекте за збрињавање са слободом кретања ближих мера које су по мери детета да би малолетници без пратње и одвојени од родитеља и старатеља имали заштиту и помоћ у условима миграције у циљу ефективног спречавања од занемаривања, трговине децом у сврху полног искоришћавања и других облика експлоатације, учешћа у кривична дела, принудни рад, уклањања органа, продају дроге, противправног и арбитрарног лишавања слободе, мучења, нечовечног или понижавајућег поступања, учешћа у оружаним сукобима, дечјег и принудног брака, и других штетних обичаја и облика насиља као и родног насиља.

Упознати са потребом за додатном заштитом и помоћи у околностима у којима се малолетни мигранти без пратње и одвојени од родитеља или старатеља налазе у положају додатне осетљивости, као што су деца са инвалидитетом или у ризику од насиља, да поново буду жртве трговине људима и виктимизације.

Узимајући у обзир да се у свим мерама које се тичу деце највише води рачуна о најбољем интересу детета, без обзира да ли их предузимају државне или приватне установе социјалне заштите, судови, управни органи или законодавна тела и да о њему треба водити рачуна у свим сферама живота детета, без обзира на околности;

Узимајући у обзир да су државе чланице обавезне да остварују дечја права на слободно изражавање мишљења у свим питањима која се на њих односе и да се њихово мишљење узима у обзир у складу са узрастом и зрелошћу, и да државе чланице имају обавезу да обезбеде поштовање овог права;

Уверени да је делотворан систем старатељства најважнија мера заштите права малолетних миграната без пратње и одвојено од родитеља или старатеља и да старатељи имају главну улогу у заштити најбољег интереса детета и остваривања права ове деце;

Уверени да је старатељство пресудно да државе чланице почну без одлагања да раде на проналажењу одрживих решења уз поштовање људских права и да их примене,

Препоручује владама држава чланица да:

1. ближе и на доследан начин утврде основне мере о старатељству о малолетним мигрантима без пратње и одвојеним од родитеља или старатеља, при чему треба да воде подели надлежности у држави чланици;

2. изврше процену својих правних прописа, мера политике и праксе и, по потреби, предузму мере и определе средства за неопходне реформе да се ова препорука примени;

3. постарају се да се препорука преведе и што је могуће више прошири међу свим надлежним државним органима, припадницима одговарајуће струке и главним заинтересованим странама, као и онима који раде непосредно са малолетним мигрантима без пратње и одвојене од родитеља и старатеља и за њих и међу невладиним чиниоцима;

4. успоставе европску експертску платформу посредством комитета Савета Европе преко које ће се државе чланице подстицати на примену начела и упутства за примену препоруке, која ће бити и трибина за редовну размену искустава и примера добре праксе, да би државе чланице добиле подршку за унапређење свог система старатељства и за несметану прекограничну сарадњу, у границама расположивих средстава;

5. размотре у Комитету министара, посредством одговарајућих међувладиних комитета, примену ове препоруке три године од њеног доношења, а после тога у сличним временским размацима.

**Додатак уз Препоруку CM/Rec(2019)11**

**Основна начела и упутства за примену препоруке о ефективном старатељству о малолетним мигрантима без пратње и одвојеним од родитеља или старатеља**

**I. Циљ и предмет**

1. Ова основна начела и упутства за примену треба да помогну државама чланицама да за малолетне мигранте без пратње и одвојене од родитеља или старатеља у својој надлежности ефективно обезбеде старатељство, одмах пошто је утврђено да се ради о малолетнику без пратње, тако да њихова права и најбољи интереси буду адекватно заштићени и да се о њима води дужна пажња у свим поступцима и одлукама које их се тичу, у складу са међународним и европским стандардима.

2. Узимајући у обзир међународне и европске правне инструменте и релевантно искуство и савет, ова начела и упутства за примену треба да:

а. помогну државама чланицама да ефективно предузму неопходне мере за испуњавање обавеза према малолетним мигрантима без пратње и одвојеним од родитеља или старатеља, уз усмеравање мера политике, одлука и послова свих надлежних заинтересованих страна;

б. буду упутство за успостављање и примену стандарда старатељства, између осталог и формулисањем и доношењем општег правног и другог основа, у циљу заштите права малолетних миграната без пратње и одвојених од родитеља или старатеља, поштовања њиховог најбољег интереса, уз уважавање различитих подела надлежности у државама чланицама;

в. подстакну државе чланице да омогуће и подстичу размену одрживих и перспективних примера добре праксе о старатељству у циљу заштите права малолетних миграната без пратње и одвојенеих од родитеља или старатеља, уз примену приступа поштовања права приликом доношења мера политике које се на њих односе.

3. Ова основна начела и упутства за примену препоруке примењују се на мере старатељства о малолетним мигрантима без пратње и одвојеним од родитеља или старатеља.

4. Начела и мере треба примењивати, по потреби, и на младе којима треба стална брига и заштита уз виду старатељства или уз помоћ примене других средстава у прелазном периоду по стицању пунолетства или ако се налазе у посебном положају, у складу са законским одредбама државе чланице пријема.

**II. Дефиниције**

1. У овој препоруци следећи изрази имају следеће значење:

а. израз „дете/малолетник“ означава свако људско биће узраста до 18 година;

б. израз „малолетник без пратње“ означава дете које се одвојило од оба родитеља и других рођака и о којем се не стара одрасла особе која по закону и обичајима има обавезу да се о њему стара;

в. израз „одвојено дете“ означава дете које је одвојено од оба родитеља или од ранијег законског или уобичајеног непосредног примарног старатеља, али не и од других рођака. Он, сходно томе, могже означавати и малолетнике у пратњи других одраслих чланова породице;

г. израз „старатељ“ означава лице које је постављено или одређено да пружа подршку, помоћ и ако је предвиђено законом, представља малолетника без пратње или одвојеног од родитеља или старатеља у поступку који се на њега односи. Када је за старатеља постављена или одређена нека установа или организација која треба да пружа подршку, помоћ и има у име малолетника правну способност, треба да одреди физичко лице које ће вршити дужности старатеља које су утврђене у овим упутствима. Старатељ поступа независно да би дететова права, најбољи интерес и добробит били загарантовани. Старатељ је веза између детета и осталих главних заинтересованих страна са обавезама према детету. Приликом утврђивања радне дефиниције водило се рачуна да изрази којим се означава старатељ, његовe функције и начин постављања нису увек исти у свим надлежностима.

е. израз „старатељски орган“ означава орган који је обавезан да врши контролу старатељства над малолетним мигрантима без пратње или одвојеним од родитеља или старатеља, као и да усаглашава мере заштите и („вођење случаја“) и пружа подршку. Приликом утврђивања ове дефиниције водило се рачуна о томе да државе чланице имају различите дефиниције израза „старатељство“ као и различиту организацију вршења обавеза старатељства

ж. израз „одрживо решење уз поштовање људских права“ означава целовито, безбедно и одрживо решење које омогућава детету развој у одраслу особу, у окружењу које ће испунити његове потребе, заштити његова права утврђена у Конвенцији Уједињених нација о правима детета, и неће изложити дете ризику од дискриминације, насиља, прогона или неког другог већег зла. Да би се утврдило и применило трајно решење мора се темељно утврдити најбољи интерес детета и у обзир узети његово мишљење.

з израз „индивидуални план“ означава обједињено средство утврђено мерама политике, које државе чланице примењују у циљу испуњавања потреба малолетних миграната без пратње и одвојених од родитеља или старатеља, и односи се на тешкоће на које малолетни мигрант наилази током миграција, у складу са Препоруком CM/Rec(2007)9 Комитета министара државама чланицама о индивидуалним плановима за малолетнике без пратње. Индивидуални план је производ краткорочне сарадње детета и надлежних органа. У зависности од циљева утврђених у индивидуалном плану, реализују се или у земљи домаћина или порекла.

**III. Основна начела на којима почива ефективни систем старатељства**

*Начело бр. 1 - Заштита права малолетних миграната без пратње и одвојених од родитеља или старатеља уз помоћ старатељства*

Државе чланице треба да имају ефективни систем старатељства у којем се води рачуна о посебним потребама и околностима малолетних миграната без пратње и одвојених од родитеља или старатеља који им пружа заштиту и штити њихов најбољи интерес.

*Начело бр. 2 - Основ и мере старатељства*

Државе чланице треба да донесу и примене одговарајући правни, регулаторни, односно административни основ, као и основне мере политике на којима почива вршење старатељства о малолетним мигрантима без пратње и одвојеним од родитеља или старатеља.

*Начело бр. 3 - Старатељ се поставља или одређује без непотребног кашњења*

Државе чланице треба да се постарају да се старатељ за малолетне мигранте без пратње и одвојене од родитеља или старатеља поставља или одређује без непотребног кашњења, уз узимање у обзир индивидуалних карактеристика, да би могли да добијају подршку до пунолетства, и имали заштиту и подршку уз помоћ старатељства или другог средства у прелазном периоду пошто напуне 18 година, по потреби у зависности од појединачне ситуације.

*Начело бр. 4 - Законске обавезе и дужности старатеља*

Државе чланице треба да предузму мере да старатеља оспособе за обавештавање, пружање помоћи и подршке, и када је предвиђено законом, заступање интереса малолетних миграната без пратње и одвојених од родитеља и старатеља у поступцима који се на њих односе, да би заштитили њихова права и најбољи интерес и били веза између детета и државних органа, агенција и појединаца који су надлежни за њих. Државе чланице треба да се постарају да старатељи буду независни и непристрасни у сразмери са улогом коју обављају.

*Начело бр. 5 - Обавештавање, остваривање права на правду и правну заштиту, као и на механизме за подношење жалбе по мери детета*

Државе чланице треба да се постарају да малолетни мигранти добијају потребне информације и савет, и да могу да остваре право да се служе независним механизмима за подношење жалбе и остваривање правне заштите да би ефективно остварили своја права или предузимали мере пошто им се та права прекрше.

*Начело бр. 6 - Институционалне мере*

Државе чланице треба да имају надлежни државни орган са обавезом контроле над старатељством о малолетним мигрантима без пратње и одвојеним од родитеља или старатеља уз узимање у обзир организације обавеза старатељства у државама чланицама.

*Начело бр. 7 - Средства, селекција, квалификације и оспособљавање*

Државе чланице треба да определе адекватна средства за ефективно вршење старатељства о малолетним мигрантима без пратње и одвојеним од родитеља или старатеља, као за то да старатељи буду адекватно тестирани, поуздани, квалификовани и да им се пружа подршку све док врше обавезу старатеља.

*Начело 8 - Сарадња и усаглашавање рада у држави чланици*

Државе чланице треба да, водећи рачуна о системима које имају, успоставе механизме и предузму мере за ефективну сарадњу и усаглашавање рада лица која врше обавезе према малолетним мигрантима без пратње и одвојеним од родитеља или старатеља, и старатеља, односно органа старатељства.

*Начело 9 - Међународна сарадња*

Државе чланице треба брзо, конструктивно и ефективно да успоставе најширу међународну сарадњу која се односи на малолетне мигранте без пратње и одвојене од родитеља или старатеља, као и за проналажење породице и примену одрживих решења уз поштовање људских права, и да на одговарајући начин обезбеде учешће органа старатељства, односно старатеља.

**IV. Упутства за примену ефективног система старатељства**

*Начело бр. 1 - Заштита права малолетних миграната без пратње и одвојених од родитеља или старатеља уз помоћ старатељства*

Државе чланице треба да имају ефективни систем старатељства у којем се води рачуна о посебним потребама и околностима малолетних миграната без пратње и одвојених од родитеља или старатеља који им пружа заштиту и штити њихов најбољи интерес.

1. Међународне обавезе о људским правима деце се морају у потпуности поштовати приликом успостављања и примене система старатељства.

2. Сви малолетници без пратње или одвојени од родитеља и старатеља имају право на посебну заштиту и помоћ од надлежних државних органа и тела, и на подршку и помоћ старатеља.

3. Државе чланице треба да се постарају да се приликом предузимања мера у води рачуна о најбољем интересу детета и посебним околностима, као и околностима да су малолетници у нарочито осетљивом положају када се налазе ван земље порекла, и о свим факторима који проистичу из осетљивог положаја због којих су им потребни додатна заштита и помоћ.

4. Државе чланице треба да имају ефективне механизме старатељства који ублажавају повећани ризик од дискриминације, занемаривања, полног искоришћавања, принудног рада, трговине дрогом, злостављања детета, дечјег брака и других облика насиља којима та деца могу бити изложена.

5. Државе чланице треба да се постарају да старатељство доприноси да државе чланице почну без одлагања да раде на проналажењу и примени одрживих решења уз поштовање људских права, као и на могућности спајања породице на основу утврђивања најбољег интереса детета.

*Начело бр. 2 - Основ и мере старатељства*

Државе чланице треба да формулишу, донесу и примене одговарајући правни, регулаторни, односно административни основ, као и основне мере политике на којима почива вршење старатељства о малолетним мигрантима без пратње и одвојеним од родитеља или старатеља.

1. Државе чланице треба да имају ефективни систем старатељства, уз узимање у обзир појаве нових потреба и различитих начина организације обавеза према деци у државама чланицама, и то утврђеног начина на који старатељи раде, усаглашавају свој рад и сарађују са другим службама и главним заинтересованим странама да би остварили права детета.

2. Државе чланице треба да формулишу, донесу и примене одговарајући правни, регулаторни, односно административни основ, као и основне мере политике на којима почива вршење старатељства, као и прописе о:

а. стандардима и обавезама струке и стручним квалификацијама;

б. поступку тестирања, вршења провере, селекције и постављања и одређивања старатеља;

в. дужностима, правима и обавезама старатеља, као и мерама подршке и регистру старатеља;

г. обавезама у погледу оспособљавања;

д. поступцима информисања деце, добијања помоћи и изражавања свог мишљења, узимања мишљења детета у обзир и посвећивања његовом мишљењу дужне пажње у свим фазама поступка;

ђ. механизмима за подношење појединачне жалбе који деца могу да користе као и о поступцима који из тога произилазе;

е. поступцима и механизмима за мултидисциплинарну сарадњу и усаглашавање рада агенција у држави чланици као и на међународном нивоу;

ф. обавезама које треба испунити у циљу заштите поверљивости и података;

г. праћењу, пружању стручне подршке (супервизија) и надзору које над радом старатеља врши старатељски орган;

х. праћењу начина организације старатељства над децом, као и праћењу које врши независни орган.

3. Околности и поступци за постављање или одређивање старатеља, другог старатеља, као и престанка старатељства, треба да буду прописани законом, уз узимање у обзир права детета да буде саслушано, најбољег интереса детета, потребе за стабилношћу и континуитетом и, по потреби, да подлежу преиспитивању суда.

4. Државе чланице треба се постарају да се редовно прати функционисање система старатељства у утврђени периодима, као и уз консултовање са децом.

*Начело бр. 3 - Старатељ се поставља или одређује без непотребног кашњења*

Државе чланице треба да се постарају да се старатељ за малолетне мигранте без пратње и одвојене од родитеља или старатеља поставља или одређује без непотребног кашњења, уз узимање у обзир индивидуалних карактеристика, да би могли да добијају подршку до пунолетства, и имали заштиту и подршку уз помоћ старатељства или другог средства у прелазном периоду пошто напуне 18 година, по потреби у зависности од појединачне ситуације.

1. Дете без пратње и одвојено од родитеља и старатеља треба да има старатеља, без обзира на имиграциони статус.

2. Државе чланице треба да се постарају да је старатељ постављен или одређен, пошто га постави ли одреди неко друго надлежно тело (као што је суд) без непотребног кашњења, чим се пријави утврђивање малолетног мигранта без пратње или одвојеном од родитеља или старатеља или утврди његов идентитет.

3. У изузетним случајевима када се касни са одређивањем или постављањем старатеља, држава чланица треба да се постара да не дође до евентуалне паузе у остваривању права или пружању заштите малолетном мигранту без пратње или одвојеном од родитеља или старатеља.

4. Ако и и после спровођења поступка који држава чланица примењује за вршење процене узраста није сигурно да ли се ради о одраслој особи или детету, држава чланица треба да се постара да лице добије старатеља или да ће надлежни орган очувати загарантовану обавезу поштовања његових права.

5. Малолетни мигрант без пратње или одвојен од родитеља или старатеља треба да се обавештава и његово мишљење треба да се узима у обзир у поступку постављања и одређивања старатеља, уз узимање у обзир околности у којем се малолетни мигрант налази, на пример, његовог узраста, степена зрелости, развојних способности и потребе за преводом и тумачењем културе.

6. Малолетни мигрант без пратње или одвојен од родитеља или старатеља треба зна како, у одређеним случајевима, да тражи да му поставе другог старатеља или лице које врши његове обавезе ако је нека организација постављена или одређена за старатеља.

7. Дужност старатеља треба да траје док се не изврши пренос старатељства, добије родитељско право или до пунолетства детета.

8. Та начела и мере треба да се примењују, по потреби, и на младе којима треба стална брига и заштита уз помоћ старатељства или других средстава у прелазном периоду док не напуне 18 година или се налазе у посебном положају, у складу са законом државе чланице пријема.

*Начело бр. 4 - Законске обавезе и дужности старатеља*

Државе чланице треба да предузму мере да старатеља оспособе за обавештавање, пружање помоћи и подршке, и када је предвиђено законом, заступање интереса малолетних миграната без пратње и одвојених од родитеља или старатеља у поступцима који се на њих односе, да би заштитили њихова права и најбољи интерес и били веза између детета и државних органа, агенција и појединаца који су надлежни за њих. Државе чланице треба да се постарају да старатељи буду независни и непристрасни у сразмери са улогом коју обављају.

1. Постојећим мерама треба овластити и оспособити старатеље да пружају обавештења, помоћ и подршку малолетним мигрантима без пратње или одвојеним од родитеља или старатеља и, по потреби и у складу са законом, да употпуне њихову ограничену правну способност у поступцима и одлукама које се на њих односе. Наиме, улога старатеља треба да се састоји из:

а. старања да је дете упознато и да разуме која права има;

б. обавештавања надлежног система за дечју заштиту о случајевима када се над децом врши насиље, оно занемарује или искоришћава, и тражења односно помагања да му се пружи одговарајућа заштита и нега.

в. заштите дететове добробити и развоја, између осталог и, слушањем детета и узимањем у обзир његовог мишљења, помагањем да добије одговарајућу заштиту, смештај, здравствену заштиту, образовање и стручно оспособљавање, и друге одговарајуће услуге стручне подршке;

г. усмеравања детета у прелазном периоду док не постане одрасла особа, као и током реализације индивидуалних планова;

д. припремања/старања да дете може, и да има могућности да учествује у поступцима и одлучивању о његовом статусу и остваривању права, као и поступцима који се тичу његовог идентитета, узраста и одрживих решења уз поштовање људских права, и да има подршку да учествује у поступцима који се на њега односе;

ђ. употпуњавања ограничене правне способности детета;

е. помагања детету да буде заступљено, и по потреби, добије правни савет, у управним и судским поступцима;

ж. пријављивања нестанка детета;

з. сарадње са надлежним органима у циљу обезбеђења најбољег интереса детета, нпр. у поступцима утврђивања идентитета и процене узраста и проналажења породице;

и. располагања имовином и добрима у име детета;

ј. процењивања да ли има основа за увођење додатних заштитних мера за дете, као и продужавање њихове примене, и обавештавања старатељског органа о томе;

2. Старатељ треба да буде овлашћен за предузимање мера чији је циљ заштита најбољих интереса детета, и то за:

а. вршење процене најбољег интереса детета у свим мерама које се на то односе;

б. покретање поступка за постављање адвоката/правног заступника детета, када је то утврђено законом, да заступа дете у судским поступцима, ако то није обавеза неког другог органа;

в. оспори рад органа јер није заштитио најбољи интерес детета.

3. Старатељ треба нарочито да помогне да се утврде и примене мере у вези са: проценом свих осетљивих аспеката дететовог положаја, као и редовним вршењем процене ризика по заштиту и потребе за њом, проценом најбољег интереса, проценом узраста и поступцима старатељства. Старатељ треба да помогне, када је предвиђено законом, у поступцима проналажења породице, нестале деце, у поступку усељења и тражења азила и у управним и судским поступцима.

4. Старатељ има обавезу према детету и постојеће мере треба да створе повољну средину у којој старатељ може да изгради однос поверења са дететом. Циљ постојећих мера политике и поступака треба да је успостављање редовних личних контаката и посета и правила о поверљивости по којима се између њих одвија комуникација у току овлашћења које има старатељ а и после. Старатељ не може да обелодани информације о детету без његове претходне сагласности, осим ако је то неопходно у најбољем интересу детета.

5. Старатељ треба да буде веза између детета и органа, агенција и појединаца. Постојеће мере треба да оспособе старатеља за сарадњу и усаглашавање рада са другим главним заинтересованим странама, по потреби, по питањима која се тичу детета, а нарочито са лицима која се непосредно старају о детету, дететовим правним заступником, просветним радницима, социјалним радницима и службама које пружају јавне услуге од добробити за друштво, здравственим радницима, руководиоцима прихватних центара, полицијом, органима која врше надзор над применом закона и судским органима, органима за миграције, службама за пружање подршке жртвама и лицима која се баве друштвено корисним радом. Исто тако, постојећим мерама треба се уведе обавеза за главне заинтересоване стране да упознају старатеља и малолетника са поступцима и одлукама, и да сарађују и усаглашавају рад са старатељем по потреби, у питањима која се тичу детета.

6. Државе чланице треба да се постарају да старатељи буду независни и непристрасни у сразмери са улогом коју обављају, да се на њих не врши непотребни утицај или им се меша у рад, и да одговарају за своје поступке. Наиме, старатељи не треба да врше обавезе чији исход може бити стварни ли потенцијални сукоб интереса у вези са пружањем подршке, помоћи или заступања детета.

*Начело бр. 5 - Обавештавање, остваривање права на правду и правну заштиту, као и на механизме за подношење жалбе по мери детета*

Државе чланице треба да се постарају да малолетни мигранти добијају потребне информације и савет, и да могу да остваре право да се служе независним механизмима за подношење жалбе и остваривање правне заштите да би ефективно остварили своја права или предузимали мере пошто им се та права прекрше.

1. Државе чланице треба да се постарају да деца добијају обавештења и савет о својим правима и поступцима који их се тичу, као и о питањима која су од значаја за разумевање свог положаја, о предмету старатељства, улози и дужностима старатеља и органа старатељства, о поступку и механизмима за подношење жалбе, могућности да се покрене или поступак на суду или други поступак ван суда и о одлукама или пресудама које се односе на цецу.

2. Обавештења и савет треба пружати сваком детету на језику који оно разуме или би требало у разумној мери да разуме, на начин по мери детета, а старатељ треба да провери и потврди да је дете разумело обавештења која су му дата. Не треба пружати обавештења старатељу уместо детету.

3. Државе чланице треба да имају ефективне механизме преко којих деца могу на независан начин и ефективно да се служе механизмом за подношење жалбе на рад старатеља, начин на који је старатељство организовано односно на старатељски орган. Ти механизми треба између осталог, да буду лако доступни, по мери детета и јасни, и обезбеђени одговарајућим мерама заштите поверљивости информација. Подношење жалбе не треба да доводи дете у неповољни положај.

4. Државе чланице треба да подстакну употребу других механизама решавања спорова, као што је медијација, ако је то најбоље за најбољи интерес детета, али их не треба користити као препреку којом се детету онемогућава да оствари право на правду.

5. Државе чланице треба да се постарају да дете може да тражи правну заштиту пред надлежним органом или телом од одлуке на поднесену жалбу преко механизма за подношење жалбе у случајевима када суд није основа самог механизма. Надлежни орган треба да је непристрасан и независан, како налажу стандарди и мере заштите утврђене у Kонвенцији за заштиту људских права и основних слобода и у Смерницама Комитета министара о правди по мери детета (2010.). Ефективна правна заштита значи да дете треба да има право да има заступника и по потреби, на правног саветника, како и преводиоца кадгод је обавезно. Поступак треба да буде по мери детета и приступачан, и треба да се поштује начело хитности да би се правда вршила на благовремен начин, и бесплатно. Одлука треба да је образложена на начин по мери детета, прилагођен дететовом узрасту и степену зрелости.

*Начело бр. 6 - Институционалне мере*

Државе чланице треба да имају надлежни државни орган са обавезом контроле над старатељством о малолетним мигрантима без пратње и одвојеним од родитеља или старатеља уз узимање у обзир организације обавеза старатељства у државама чланицама.

1. Државе чланице треба да се постарају да је надлежни орган обавезан да врши контролу над старатељством, односно да врши селекцију, проверу и оспособљава старатеље, стара се да су одговарајуће мере политике дечје заштите уграђене у систем старатељства, и да врши надзор над радом старатеља. Државе чланице треба да утврде недвосмислене критеријуме које мора да испуни овај орган да његови интереси не би дошли у сукоб са интересима детета.

2. Надлежни орган треба да је обавезан за утврђивање поступака и мера подршке или услуга које добијају старатељи и деца, међу којима су и:

а. стално пружање административне подршке, савета и мера подршке и услуга, као и оспособљавања и развоја, да би старатељи могли да испуне потребан степен стручних стандарда и очувају га и прошире своје знање и усаврше вештине који су им потребни за извршавање дужности;

б. доношење стандарда о поступцима рада који се примењују на понашање старатеља;

в. изградња механизама за успостављање комуникације међу старатељима, њихово повезивање и међусобно пружање помоћи;

г. доношење усаглашених поступака и процеса по којима старатељи подносе извештај и евидентирају ако деца нестану или се над њима врши насиље, злоупотреба, трговина људима или се искоришћавају;

д. обезбеђење информативног материјала који је сачињен по мери детета за малолетне мигранте без пратње или одвојене од родитеља или старатеља, а који, између осталог садржи информације о функцијама, правима и дужностима старатеља; могућности остваривања права на доделу старатеља; начелима поверљивости комуникације; механизмима за подношење појединачних жалби које дете може да користи када су му нарушена људска права; доступној помоћи и мерама подршке и пружаоцима услуга; улози и обавезама осталих заинтересованих страна; и о релевантним кривичним, управним и грађанским поступцима.

3. Државе чланице треба да предузму мере да број деце о којима се стара не спречава старатеља да извршава своје обавезе, и да се при том води рачуна о сложености његових обавеза, потребе да дете редовно добија пуну пажњу старатеља и адекватну подршку која одговара потребама сваког детета о којем се стара.

4. Државе чланице треба да се постарају да се редовно прати, пружа стручна подршка и врши надзор над извршавањем обавеза и функција старатеља и како орган старатељства врши своју функцију, између осталог и уз учешће деце и на основу повратних информација које она дају.

5. Постојећим мерама треба обезбедити да надлежни орган послове обавља независно од контроле над извршењем других обавеза према детету.

6. Надлежни орган треба да је обавезан да за свако дете које му је дато на бригу има оформљен засебни досије. У досијеу треба да се чувају информације од значаја за старатељство, које се односе на период старатељства у целини.

7. Државе чланице треба да се постарају да им обавезе о вођењу евиденције и постојеће мере омогућавају да по потреби, релевантни поступак па тако и поступак жалбе поткрепљују евидентираним подацима, као и да је њихова поверљивост у складу са међународним стандардима за заштиту податка.

*Начело бр. 7 - Средства, селекција, квалификације и оспособљавање*

Државе чланице треба да определе адекватна средства за ефективно вршење старатељства о малолетним мигрантима без пратње и одвојеним од родитеља или старатеља, као за то да старатељи буду адекватно тестирани, поуздани, квалификовани и да им се пружа подршка све док врше обавезу старатеља.

1. Државе чланице треба да редовно прикупљају податке, на основу којих је могуће утврдити број деце, потреба и опредељених средстава за старатељство над малолетним мигрантима без пратње или одвојеним од родитеља или старатеља и извршити преиспитивање мера старатељства тако да се њима задовољавају нове потребе, па и у ванредним ситуацијама.

2. Државе чланице треба да се постарају да старатељски орган увек има адекватна финансијска, кадровска и техничка средства.

3. Државе чланице треба да имају поступке којима се обезбеђује одржавање високог нивоа стручног рада надлежног старатељског органа, међу којима су и стандарди поверљивости, да је интегритет стручних лица на високом нивоу и да поседују одговарајуће вештине.

4. Државе чланице треба да предузму мере да обезбеде да старатељи имају потребне стручне квалификације и одговарајуће стручно знање о развоју детета, правима детета, систему дечје заштите и систему заштите у опште и о постојећим услугама, да би могли да узму у обзир специфичне и културолошке потребе деце која су им поверена.

5. Државе чланице треба да предузму мере да обезбеде да старатељи и орган старатељства имају адекватну подршку за ефективно извршавање својих функција, што треба да се односи и на почетно образовање и оспособљавање и њихов наставак.

*Начело 8 - Сарадња и усаглашавање рада у држави чланици*

Водећи рачуна о системима које имају, државе чланице треба да успоставе механизме и предузму мере за ефективну сарадњу и усаглашавање рада лица која врше обавезе према малолетним мигрантима без пратње и одвојеним од родитеља или старатеља, и старатеља, односно органа старатељства.

1. Државе чланице треба да утврде улоге, послове и обавезе старатеља и старатељског органа у односу на друге надлежне органе и заинтересоване стране а које имају према малолетним мигрантима без пратње или одвојеним од родитеља или старатеља, и то у односу на друге органе на републичком и локалном нивоу, пружаоце услуга социјалне заштите, пружаоце услуга за омладину и омладинскеорганизације, у циљу обезбеђења одговорности за поступке и јавности рада.

2. Државе чланице треба да имају механизам за усаглашавање рада у који је интегрисан и старатељски орган, да би се постојећим мерама политике гарантовало да се у свим питањима која се на њих односе превасходоно води рачуна о трајној добробити малолетних миграната без пратње и одвојених од родитеља или старатеља, њиховом најбољем интересу и проналажењу и примени одрживих решења уз поштовање људских права, као и да одговарајућа стручна лица сарађују и усаглашавају свој рад.

3. Државе чланице треба да израде протоколе, споразуме и стандардне поступке рада и механизме за упућивање да би се редовно унапређивала сарадња и усаглашавао рад старатеља, старатељског органа и свих других заинтересованих страна на заштити малолетних миграната без пратње или одвојених од родитеља или старатеља од тренутка утврђивања њиховог идентитета до примене одрживог решења уз поштовање права, у шта спада и усаглашавање мера која се предузимају за свако дете засебно („вођење случаја“).

4. Државе чланице треба да се постарају да се када је реч о механизмима упућивања у обзир узимају старатељи и старатељски орган ако малолетни мигрант без пратње или одвојен од родитеља или старатеља нестане и када је малолетник жртва или је у ризику да постане жртва насиља, злостављања, трговине људима и искоришћавања.

5. Треба да се успоставе поступци и канали сарадње и усаглашавања рада у циљу поштовања поверљивости, и у размени информација са дететом и између детета, старатеља и других заинтересованих страна, уз првенствено вођење рачуна о најбољем интересу детета и уз узимање у обзир међународних стандарда о заштити података.

6. Државе чланице треба да омогуће ефективну сарадњу и старатеља и других заинтересованих страна редовним одржавањем мултидисциплинарног оспособљавања у организацији већег броја агенција и обезбеђивања алата.

7. Државе чланице треба да се постарају за стално праћење и оцењивање сарадње и усаглашавања рада, уз учешће релевантних заинтересованих страна.

*Начело 9 - Међународна сарадња*

Државе чланице треба брзо, конструктивно и ефективно да успоставе најширу међународну сарадњу која се односи на малолетне мигранте без пратње и одвојене од родитеља или старатеља, као и за проналажење породице и примену одрживих решења уз поштовање људских права, и да на одговарајући начин обезбеде учешће органа старатељства, односно старатеља.

1. Државе чланице треба да предузму мере да, по потреби, утврде коју улогу и обавезе старатељи и старатељски органи имају у међународној сарадњи између осталог и у потрази за породицом и процени породичних услова, преноса старања и старатељских обавеза, утврђивања одрживог решења уз поштовање права, спречавању трговине децом, спречавања нестанка деце и потрази за несталом децом.

2. Државе чланице треба да предвиде правни основ за учешће у међународној сарадњи која се односи на малолетне мигранте без пратње и одвојене од родитеља или старатеља, како на своју иницијативу тако и на захтев.

3. Државе чланице треба да имају проходне канале и јасне механизме за пренос информација и извршавање налога за достављањем информација или друге врсте помоћи за малолетне мигранте без пратње или одвојене од родитеља или старатеља, и јасне и ефикасне поступке за давање предности налозима за достављање информација и њихово благовремено извршавање, и за заштиту информација чија се достава и пријем врше у складу са обавезама заштите приватности и података, уз потпуно вођење рачуна о најбољем интересу детета и учешће, по потреби, старатеља, односно суда, односно старатељског органа.

4. Да би права детета, његова добробит и најбољи интерес били обезбеђени онда када је дететов положај од значаја за више држава чланица, или када се дете сели у другу државу чланицу, оне треба да сарађују користећи најефективније средство, између осталог преговоре или склапање одређених договора или уговора по потреби, да би старатељи и органи старатељства могли благовремено да сарађују са партнерима у иностранству.

5. Државе чланице треба да сарађују и подстичу на редовну размену знања, искуства и примера добре праксе о старатељству о малолетним мигрантима без пратње или одвојеним од родитеља или старатеља.